  Туспуктэм: Григорий Фомин Наталия Сильвестрова Удмуртиылэн командаез 15-16 аресъемъёс пӧлын куасэн бызьылонъя Россилэн первенствояз вормиз. Ӵошатсконъёс Сыктывкарын ортчизы. Со сярысь Удмуртиысь куасэн бызьылонъя федерацилэн пресс-службаез ивортӥз. Берпуметӥ нуналаз пиослэн 5 иськемъем эстафетаязы Удмуртиысь куасэн бызылӥсьёс тужгес ӝог луэмзэс возьматӥзы. Степан Рябовлы, Кирилл Поповлы, Георгий Филатовлы но Дмитрий Дементьевлы 57 минут 50 секунд кулэ луиз. Кыкетӥ интыын Пермь улосысь команда (+54.6), Архангельскысь команда куинетӥ луиз (+01:08.4). Озьы ик Георгий Филатов 10 иськемез классика амалэн но 5 иськемез эркын амалэн бызьылонъёсын вормиз. Дмитрий Дементьев 5 иськемын ӵошастконын кыкетӥ луиз. Нылъёслэн эстафетаязы Удмуртиысь Анна Вотякова, Маргарита Барышникова, Ксения Токарева но Ева Бородина бронза медаль басьтӥзы. Вормисьёслы соос 17.3 секунд келязы. Санкт-Петербургысь команда нырысетӥ луиз (42:23.0), Свердловск улосвылысь команда азвесь медальёс утӥз (+05.8). Огъя зачётын Удмуртилэн командаез 1442 балл люказ но нырысетӥ луиз. Кыкетӥ интыын Санкт-Петербургысь спортсменъёс (1345), Свердловск улосвылысь команда – куинетӥ (1291). Тодэ вайытом, Можгаын элькун гурт шудонъёсын спортсменъёс но учкисьёс понна шулдыръяськон программа радъяськоз. Ватсалом, Сочиын Галина Кулаковалы сӥзем барельеф кылдӥз. Тегъёс: Спорт куасэнбызьылон ӵошатсконъёс Удмуртия Россия  